בס"ד תשרי תשע"ח

**שבת יום הכיפורים**

השבת כמידי יום הכיפורים, עם ישראל ימלא בע"ה את בתי הכנסת , ליטאים , חסידים , אשכנזים , ספרדים , אנשי ימין יחד עם אנשי שמאל, חובשי כיפות ושטריימל באופן קבוע ושאינם באופן קבוע. לכולם מכנה משותף חזק ועמוק – יהודים בעלי נשמה יהודית ובעלי עבר משותף . זהו אחד הימים שבו רובו המוחלט של עם ישראל מרגיש חיבור למסורת ישראל העתיקה , מכבד ומזדהה עם מורשת אבותינו ואימהותנו שעברה מדור לדור במשך אלפי שנים. דורות על גבי דורות יהודים נלחמו בחירוף נפש , בקידוש ה' לקיים את אותה המסורת שאנו יכולים היום לקיים באופן חופשי ללא כל פחד והגבלה .

תפילת יום הכיפורים מזוהה עם תפילת "כל נדרי " המפורסמת והמיוחדת ליום הזה , שמשמעותה הכרזה על ביטול הנדרים והשבועות שנעשו בעיקר בשגגה ועל כך כמובן שיש מחלוקת מפורסמת , אולם עוד בטרם נאמר את התפילה הזו , נשמע ונאמר הכרזה מעט לא נעימה לאוזני כולנו. שליח הציבור יתפלל ויאמר " על דעת המקום ועל דעת הקהל, בישיבה של מעלה ובישיבה של מטה, אנו מתירין להתפלל עם העבריינים " לא פעם אחת , שלוש פעמים. החזן לא בא חו"ח להעליב ,והוא אינו מתכוון לראשי פשע מסוימים בקהל. הגישה הרווחת היא שמקור ההכרזה הזו היתה לטובת יהודים אנוסים עוד מזמן האינקוויזיציה בספרד וברחבי העולם שחויבו להמיר דתם לדת השלטת (" הדתה " ) אותם אנוסים ביקשו לשמור ולקיים את מסורת ישראל אפילו בצורה סמלית מתוך חירוף נפש וסכנת נפשות כאשר הגיעו בסתר למרתפים נסתרים. אנו זכינו ב"ה ויכולים להודות לאל שלאחר שנים אפלות אנו יכולים לקיים אורח חיים יהודי מלא ללא כל חשש .

בתפילת ערבית באופן חריג המתפללים יהיו עטופים בטליתות , הרגשת קדושה ויחוד באוויר וברקע. אנו מתירים להתפלל עם עבריינים, בכולנו שוכן "עבריין " קטן או גדול כפי שחז"ל פירשו "בכל לבבך" בשני יצרייך לכולנו יצר טוב ויצר רע . האמירה הזו מאשרת לכולנו שאנו לא לבד , אף אחד אינו מושלם אנו מתקבצים כולנו אחים ובנים לעם מפואר מקבלים אחד את השני וביחד מנסים להיות מעט טובים יותר. אנו מבינים את גודל המעמד והמשמעות ומתוך שפל וענווה אנו הולכים להתפלל לקבל דין טוב יותר ממה שמגיע לנו "היום הרת עולם, היום יעמיד במשפט כל יצורי עולמים" נשתדל להתנהג השנה טוב יותר לא רק בישיבה של מעלה לא רק ביום כיפור אלא בכל מקום , בבית ברחוב ובישיבה של מטה. אנו מבקשים "לאל עורך דין לבוחן לבבות ביום דין לגולה עמוקות בדין ..."

האדמו"ר מגור אמר שהקב"ה מחפש בכל עת אחר נקודה טובה בכל יהודי וביום הדין הוא בוחן שוב ומתחשב. אפילו אם הוא נאלץ לחפש ולצלול "עמוקות " ללב העבריין . אם נדע להפנים זאת יתקיים בנו בע"ה "ונסלח לכל עדת בני ישראל " . אנו בני אדם ולצערנו על חלק מהטעויות נחזור שוב... לכן בסוף המערכה של יום הכיפורים, בשיא התפילה לקראת סוף היום כשאנו כבר על סף סיום הצום ותחילת פתיחת חגיגות סיום הצום ,בתפילת הנעילה ננסה "לדחוף" מבעד לשער הנסגר להזדמנויות של התפילות והמעשים , עוד מעט תחינות ובקשות פנימה לבית הדין של מעלה - " פתח לנו שער, בעת נעילת שער, כי פנה יום.... אנא אל נא, שא נא, סלח נא, מחל נא, חמל נא, רחם נא, כפר נא " .

לאור האירועים הקשים שעברו על עם ישראל ובני בריתו מתחילת השנה נבקש מהקב"ה כבר בפתיחת השער שתתקבל תפילתנו ותתקיים בנו הבקשה " שִׂים שָׁלוֹם טוֹבָה וּבְרָכָה, חָיִּים חֵן וָחֶסֶד וְרַחֲמִים עָלֵינוּ וְעַל כּל יִשְרָאֵל עַמֶּךָ.

שבת שלום וגמר חתימה טובה

שלר איתן